《中秋泛月至历阳访太守孙公素》
宋代·郭祥正

中秋挐轻舟，西泛采石月。初疑擢碎冰壶冰，又如飞度雪山雪。

若非身世出尘寰，底事清光透毫发。袁宏谢尚久磨灭，含情欲就何人说。

历阳太守孙公素，竹冒寒霜松屈铁。昔从赤县守仪真，再上天门请符节。

紫皇诏长鸡笼仙，惠浃春阳威凛冽。开仓出粟赒民饥，夜户不扃无窃发。

咄哉此事安足论，斯人自养班夔卨。且闻兵厨酝浓酒，桂子秋香月中有。

请君置我三百杯，我为君吟一千首。垆锤七窍完混沌，能使颓龄遂长久。

饥横镆铘鲙鲸肉，渴引明河倾北斗。凭谁为问陶渊明，胡为种菊仍栽柳。

岂如永夜无纤云，江光月色铺黄银。唤取三千珠履客，陶然一饮情无垠。

刘项输赢亦安在，笑杀今宵月下之醉人。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。